El barri del Raval edita un vídeo per a posar en valor el seu tradicional porrat que s'ha hagut de suspendre a causa de la pandèmia
12 febrero 2021

## El barri del Raval edita un vídeo per a posar en valor el seu tradicional porrat que s'ha hagut de suspendre a causa de la pandèmia12 febrero 2021Última actualización: 14 julio 2025

![](../gestion/img/4b6b6377e7682a78499bb788e1d6d827a8786aa1b01f497762e6b655bfb4a576.png)  
  

L’Associació de Veïns del Raval ha impulsat un vídeo per recordar i poder reviure que aquest cap de setmana s’haguera tingut de celebrar el tradicional porrat d’aquest barri, que enguany s’ha hagut de suspendre a causa de la pandèmia de la covid-19. Un vídeo que compta amb el suport de la Junta de Districte del Raval i la Regidoria d’Escena Urbana i Política Festiva –un departament municipal que l’any passat ja va incloure per primera vegada el porrat baix el paraigua de la marca ‘Festes de Gandia’ per tal de promocionar-lo fora de la nostra ciutat.

En aquest vídeo es posa en valor un porrat que està molt arrelat al Raval, el qual enguany haguera arribat ja a la seua 18ª edició. Així, des dels seus inicis, aquest porrat sempre ha donat a conéixer les tradicions, la història i la idiosincràsia d’una barriada amb identitat pròpia. Durant el vídeo intervenen l’actual president de l’Associació de Veïns del Raval, així com expresidentes d’aquesta entitat i diversos veïns. També han participat representants del sector de l’hostaleria del barri i membres de la Fundació Espurna, la qual està molt vinculada al barri del Raval participant activament en les seues activitats.

Per últim, intervé la presidenta de la Junta del Districte del Raval, **Amparo Victoria**, qui tanca el vídeo indicant que “_tot i els moments de tanta dificultat que estem vivint, la Junta de Districte del Raval seguirà donant el seu suport a l’Associació de Veïns per a poder celebrar tots junts en un futur pròxim el nostre benvolgut porrat_”.

Amparo Victoria també ha posat de manifest que “_ara estem trobant a faltar moltes coses, com el porrat del Raval que se celebra en aquest mes de febrer. I, sobretot, trobem a faltar la vessant social del porrat, que tant dinamitza l’hostaleria i el comerç, i tanta vida li dóna al nostre barri. Un porrat on tots els veïns compartim en harmonia moments molt entranyables. Però no ha de decaure l’ànim i la il·lusió, ja que el pròxim porrat del Raval el podrem viure amb moltes més ganes i més força_”.

Com a curiositat, cal destacar que en l’inici del vídeo es reviu d’una manera original el peculiar pregó del porrat del Raval, el qual haguera tingut lloc demà, dissabte, a les 12 hores a la plaça de Sant Josep. Es tracta d’un pregó virtual on es vol llançar un missatge esperançador a la ciutadania, en general, i al veïnat del Raval, en particular.

[](https://youtu.be/UzlkKIih5go)